Illum, il-Kummissjoni Ewropea qed tniedi konsultazzjoni pubblika online dwar l-Istrateġija Farmaċewtika għall-Ewropa. Fid-dawl tal-pandemija tal-COVID-19, l-Istrateġija, li se tikkontribwixxi wkoll għall-Programm EU4Health li għadu kemm ġie propost u tallinja ruħha ma' Orizzont Ewropa għar-riċerka u l-innovazzjoni, se jkollha l-għan li tiżgura l-provvista ta' mediċini sikuri u affordabbli fl-Ewropa sabiex tissodisfa l-ħtiġijiet tal-pazjenti u tappoġġja l-industrija farmaċewtika Ewropea biex din tibqa' innovatur u fuq quddiem nett globalment. Il-konsultazzjoni se ddum għaddejja tliet xhur u tikkonsisti f'mistoqsijiet li se jiffokaw fuq temi ewlenin: l-awtonomija strateġika u l-manifattura tal-mediċini, l-aċċess għal mediċini affordabbli, l-innovazzjoni, u l-isfidi marbuta mas-sostenibbiltà ambjentali u mas-saħħa. Il-Kummissarju għas-Saħħa u s-Sikurezza Alimentari, Stella Kyriakides, qalet: “L-Istrateġija Farmaċewtika għall-Ewropa hija l-pedament tal-politika tagħna fil-qasam tas-saħħa għall-ħames snin li ġejjin u l-partijiet ikkonċernati kollha għandhom l-opportunità biex jgħinuna nsawruha. Inħeġġeġ lill-assoċjazzjonijiet tal-pazjenti, lill-industrija, lill-awtoritajiet pubbliċi, lill-akkademja u lill-pubbliku ġenerali biex jagħtu s-sehem tagħhom. Permezz ta' din l-Istrateġija, li se nippreżenta sa tmiem is-sena, se nkunu qed nirrispondu għall-isfidi li tqawwew minħabba l-pandemija tal-COVID-19 u l-kwistjonijiet strutturali kollha dwar l-aċċess, l-affordabbiltà u l-awtonomija strateġika tal-Unjoni tagħna dwar il-mediċini. Jeħtieġ li niżguraw li l-pazjenti kollha jkollhom aċċess għall-aqwa kura u għal mediċini affordabbli. Flimkien se nagħmlu d-differenza.” L-għan tal-Istrateġija hu li toħloq sistema li tibqa' valida fil-futur u li tgawdi mill-benefiċċji tad-diġitalizzazzjoni u tippromwovi l-innovazzjoni speċjalment f'oqsma ta' ħtiġijiet mhux issodisfati, bħall-antimikrobiċi, il-mediċini għat-tfal u l-mediċini għal mard rari. Timmira wkoll li tnaqqas id-dipendenza tal-UE fuq l-importazzjonijiet minn pajjiżi terzi.Parti mill-ingredjenti farmaċewtiċi attivi meħtieġa għall-produzzjoni ta' ċerti mediċini ġeneriċi (inklużi antibijotiċi “antiki”, mediċini onkoloġiċi u l-aktar mediċini bażiċi, bħall-paraċetamol) tiġi miċ-Ċina u mill-Indja. L-Istrateġija se tnaqqas ukoll l-impatt tal-mediċini fuq l-ambjent u tindirizza r-reżistenza antimikrobika. Fl-aħħar nett, il-kriżi attwali tal-COVID-19 uriet li l-UE jeħtieġ li tiżgura li l-mediċini, inklużi l-vaċċini, ikunu disponibbli fiċ-ċirkostanzi kollha. B'mod parallel mal-konsultazzjoni, il-Kummissjoni se torganizza wkoll taħditiet tekniċi bilaterali mal-partijiet ikkonċernati fil-ġimgħat u fix-xhur li ġejjin. Il-passi li jmiss L-Istrateġija, li hija konformi mal-Istrateġija Industrijali għall-Ewropa, u mal-prijoritajiet spjegati fil-Patt Ekoloġiku Ewropew, fil-Pjan Biex Jingħeleb il-Kanċer u fl-Istrateġija Diġitali, se tindirizza sfidi li ilhom għaddejjin żmien twil, u li wħud minnhom ġew aggravati mill-kriżi tal-COVID 19. L-għan tal-konsultazzjoni llum huwa li l-pubbliku, l-esperti u l-partijiet ikkonċernati jkunu jistgħu jikkontribwixxu u jsemmgħu l-opinjoni tagħhom dwar l-aħjar modi kif jistgħu jiġu indirizzati l-kwistjonijiet marbuta mal-farmaċewtika fl-UE.Ir-riżultati tal-konsultazzjoni pubblika se jikkontribwixxu għat-tfassil, fil-ħarifa, tal-Istrateġija Farmaċewtika li mistennija tiġi adottata sa tmiem is-sena. Il-konsultazzjoni se tibqa' għaddejja għal 13-il ġimgħa, sal-15 ta' Settembru 2020, u l-mistoqsijiet jistgħu jiġu aċċessati fuq EUSurvey . Minbarra l-konsultazzjoni pubblika, fit-2 ta' Ġunju l-Kummissjoni nediet ukoll konsultazzjoni dwar il-Pjan Direzzjonali għall-Istrateġija, li se tibqa' għaddejja sas-7 ta' Lulju 2020. Għal Aktar Informazzjoni https://ec.europa.eu/health/human-use/strategy_mt Il-programm ġdid u ambizzjuż tagħna EU4Health